— Думаю, ніхто. У Кіеўскай Русі гэта быў палітычны акт, калі людзей пахрысцілі агулам. І Кіеў, і Ноўгарад. Мяркую, Уладзімір, наглядзеўшыся на Візантыю, дзе свецкая ўлада падтрымлівалася духоўнай, вырашыў умацаваць і сваю праз далучэнне да сусветнай супольнасці. На нашай тэрыторыі першай ластаўкай быў сын Уладзіміра Ізяслаў, які, як пішуць летапісы, быў чалавекам вельмі набожным. Прыехаўшы на княжанне ў вотчыну сваёй маці Рагнеды, гэтую нітачку ён з сабой прыцягнуў. На тэрыторыі Полацкай зямлі ёсць два сведчанні храмаў Святой Багародзіцы. Першы такі храм у Кіеве ў 995 годзе зявіўся пры Уладзіміры. У Друцкім Евангеллі XIV стагоддзя ёсць запіс, што Багародзічная царква пабудавана ў горадзе Друцку ў 1001 годзе, праз шэсць гадоў пасля Кіеўскай. Гэта пацвярджаюць знаходкі маскоўскага археолага Аляксеева, які праводзіў раскопкі на Друцкім гарадзішчы. Ён знайшоў сляды царквы — фрагменты званоў, убрання. Iншае сведчанне — ад 1158 года, што ў Полацку таксама была старая Багародзічная царква.